Kwanalu soek uitmuntende jong boerKwanalu besoek tans kandidate vir sy Jongboer-van die jaar-kompetisie. (Foto: Maroela Media) Die soeke na ’n uitsonderlike jong boer in KwaZulu-Natal (KZN) is in volle swang met die landbou-unie Kwanalu se Jongboer van die jaar-kompetisie wat afgeskop het. Om die grootliks onbesonge werk van dié provinsie se jong boere ten toon te stel, is diegene wat in aanmerking kom, boere of boerderyvennote, manlik of vroulik, onder die ouderdom van 40 en lede van Kwanalu. Die wenner sal dan na die 2022 Toyota SA/Agri SA Nasionale Jongboer van die jaar-kompetisie deurdring. “Ons moedig al ons jong boere aan om vanjaar in te skryf. Hulle is die toekoms van hierdie land se voedselsekerheid en moet vereer word,” het Sandy la Marque, uitvoerende hoof van Kwanalu, gesê. “Hierdie kompetisie beklemtoon die groot vaardigheid en ondernemingsgees wat vereis word om ’n suksesvolle boer te wees en ons twyfel nie daaraan dat ons in KwaZulu-Natal ’n groot aantal potensiële kandidate het nie.” Tegniese produksie, arbeidsfilosofie, gemeenskapsbetrokkenheid en bemarking is van die kriteria wat objektief en wetenskaplik deur ’n provinsiale en nasionale evalueringspaneel van kundiges beoordeel sal word. Inskrywings vir die kompetisie sluit op 4 Augustus. Besoek Kwanalu se webwerf vir meer inligting.